b'\n_START_ARTICLE_\nR\xc3\xae\xc8\x99cani\n_START_SECTION_\nGeografie\n_START_PARAGRAPH_\nOra\xc8\x99ul R\xc3\xa2\xc8\x99cani e situat pe r\xc3\xa2ule\xc8\x9bul Cop\xc4\x83ceanca, afluentul r\xc3\xa2ului R\xc4\x83ut, la 166\xc2\xa0km_NEWLINE_de capitala Republicii Moldova \xe2\x80\x93 Chi\xc8\x99in\xc4\x83u, la 22\xc2\xa0km de calea ferat\xc4\x83 Drochia \xc8\x99i la 45\xc2\xa0km de municipiul B\xc4\x83l\xc8\x9bi.\n_START_SECTION_\nResurse naturale\n_START_PARAGRAPH_\nResursele acvatice ale ora\xc8\x99ului sunt formate de lacul din ora\xc8\x99, trei izvoare \xc8\x99i 322 f\xc3\xa2nt\xc3\xa2ni. Spa\xc8\x9biile verzi ale ora\xc8\x99ului constituie 23,5 ha \xc8\x99i sunt formate din parcuri \xc8\x99i scuaruri, precum \xc8\x99i o mul\xc8\x9bime de coniferi \xc8\x99i copaci decorativi. Zona verde a ora\xc8\x99ului cuprinde peste 50 de specii de copaci adu\xc8\x99i din subtropicele Crimeei \xc8\x99i amplasa\xc8\x9bi \xc3\xaen Parcul colegiului agroindustrial, parcul \xe2\x80\x9eZona Verde\xe2\x80\x9d, etc.\n_START_SECTION_\nIstorie\n_START_PARAGRAPH_\nO veche legend\xc4\x83 ne poveste\xc8\x99te c\xc4\x83 pe timpul domniei lui Ieremia Movil\xc4\x83, pe c\xc3\xa2nd p\xc4\x83m\xc3\xa2ntul Moldovei era trecut prin foc \xc8\x99i sabie de hoardele otomane, un biet moldovean, gonit de cruzimea turcilor, \xc3\xaempreun\xc4\x83 cu numeroasa-i familie a_NEWLINE_luat drumul pribegiei, c\xc4\x83ut\xc3\xa2nd un loc lini\xc8\x99tit pentru via\xc8\x9b\xc4\x83. Soarta i-a adus \xc3\xaentr-un amurg de sear\xc4\x83 la un izvor cu ap\xc4\x83 limpede \xc8\x99i rece, ce-\xc8\x99i alina apele la poalele a trei copaci nemaipomenit de viguro\xc8\x99i. Murmurul izvorului, fream\xc4\x83tul copacilor, lini\xc8\x99tea din jur le-a \xc3\xaeng\xc3\xa2nat c\xc3\xa2ntecul de leag\xc4\x83n. Bietului om i s-a ar\xc4\x83tat \xc3\xaen vis un \xc3\xaenger ce-i spunse s\xc4\x83 se a\xc8\x99eze cu traiul aici. Roata vremii se rotea, firul istoriei se dep\xc4\x83na, aduc\xc3\xa2nd cu sine noi familii aici, astfel d\xc3\xa2nd na\xc8\x99tere localit\xc4\x83\xc8\x9bii Cop\xc4\x83ceni, denumirea c\xc4\x83reia vine de la cei trei copaci seculari (azi cel mai mare cartier din oras). C\xc4\x83tre anul 1779 \xc3\xaen procesul congruen\xc8\x9bei a trei localit\xc4\x83\xc8\x9bi apropiate: Cop\xc4\x83ceni, Ivanu\xc8\x99ca \xc8\x99i Nigoreni s-au conturat hotarele noii localit\xc4\x83\xc8\x9bi ce va purta denumirea de R\xc3\xa2\xc8\x99cani._NEWLINE_C\xc4\x83tre anul 1856 localitatea prosper\xc4\x83 \xc8\x99i pentru a valorifica \xc3\xaen continuare p\xc4\x83m\xc3\xa2nturile la periferia mo\xc8\x99iei sunt \xc3\xaempropriet\xc4\x83ri\xc8\x9bi cu p\xc4\x83m\xc3\xa2nt coloni\xc8\x99ti germani. Tot \xc3\xaen aceast\xc4\x83 perioad\xc4\x83 pe malul st\xc3\xa2ng al r\xc3\xa2ule\xc8\x9bul Cop\xc4\x83ceanca este construit\xc4\x83 o biseric\xc4\x83 din lemn, apoi \xc3\xaen 1858 din banii boierului Gheorghe (Egor) R\xc3\xa2\xc8\x99canu a fost construit\xc4\x83 din piatr\xc4\x83 biserica Adormirea Maicii Domnului.  C\xc4\x83tre sf\xc3\xa2r\xc8\x99itul sec. 19, tot gra\xc8\x9bie boierului Gheorghe (Egor) R\xc3\xa2\xc8\x99canu, dup\xc4\x83 cum men\xc8\x9bioneaz\xc4\x83 editorialul alolingv \xe2\x80\x9eSbornic Besarabscogo zemstva\xe2\x80\x9d, \xc3\xaen anul 1868 la 15 mai este construit\xc4\x83 o sta\xc8\x9bie po\xc8\x99tal\xc4\x83, cu un an mai t\xc3\xa2rziu \xc3\xaen octombrie este construit\xc4\x83 o \xc8\x99coal\xc4\x83 public\xc4\x83 pentru b\xc4\x83ie\xc8\x9bi. \xc3\x8en anul 1871 prin sus\xc8\x9binerea financiar\xc4\x83 a lui Gheorghe (Egor) R\xc3\xa2\xc8\x99canu \xc8\x99i ini\xc8\x9biativa medicului de zemstv\xc4\x83 Clinovschi este instituit un spital cu 20 de paturi, iar \xc3\xaen 1874 a fost deschis\xc4\x83 \xc8\x99i o \xc8\x99coal\xc4\x83 dumnical\xc4\x83 de meserii. \xc3\x8en anul 1886 este \xc3\xaenceput\xc4\x83 construc\xc8\x9bia cl\xc4\x83dirii gimnaziului \xe2\x80\x9eM. Eminescu\xe2\x80\x9d din localitate dup\xc4\x83 proiectul unui arhitect din Sankt-Petersburg. Gimnaziul a fost deschis la 1 iulie 1913. Ast\xc4\x83zi \xc3\xaen aceast\xc4\x83 cl\xc4\x83dire \xc3\xae\xc8\x99i are sediul Liceul teoretic \xe2\x80\x9eL. Damian\xe2\x80\x9d._NEWLINE_La \xc3\xaenceputul secolului XX era centrul volostei cu acela\xc8\x99i nume. \xc3\x8en 1902 avea 305 case, cu o popula\xc8\x9bie de 1925 suflete; 630 vite mari cornute \xc8\x99i 130 cai; o biseric\xc4\x83 cu hramul Sf. Mihail; \xc8\x99coal\xc4\x83 elementar\xc4\x83 bisericeasc\xc4\x83, unde se \xc3\xaenva\xc8\x9b\xc4\x83 ruse\xc8\x99te; o \xc8\x99coal\xc4\x83 de meserii: un spital pentru bolnavi. \xc8\x9a\xc4\x83ranii posedau p\xc4\x83m\xc3\xa2nt de \xc3\xaempropriet\xc4\x83rire 770 desetine. Proprietarul satului, d. E. R\xc3\xa2\xc8\x99can-Derojinski, posed\xc4\x83 aci, la R\xc4\x83c\xc4\x83ria \xc8\x99i Nagoreni, peste 6860 desetine p\xc4\x83m\xc3\xa2nt._NEWLINE_Pe parcursul anilor 60-70 se constituie un \xc8\x99ir de \xc3\xaentreprinderi industriale: fabrica de br\xc3\xa2nzeturi, combinatul de panifica\xc8\x9bie, fabrica de uleiuri eterice, fabrica de confec\xc8\x9bii, sta\xc8\x9bie avicol\xc4\x83 de incuba\xc8\x9bie, punct de colectare a tutunului. La R\xc3\xa2\xc8\x99cani func\xc8\x9bionau 5 organiza\xc8\x9bii de construc\xc8\x9bii, coloana de transport auto ATB-17, coloana itercolhoznic\xc4\x83 de transporturi auto \xe2\x80\x9eColhoztrans\xe2\x80\x9d, asocia\xc8\x9bia raional\xc4\x83 \xe2\x80\x9eMoldplodovo\xc8\x99iprom\xe2\x80\x9d, tipografie etc. \xc3\x8en 1975 produc\xc8\x9bia de marf\xc4\x83 a constituit 4,8 milioane ruble, beneficiul - 1,1 mln ruble; produc\xc8\x9bia global\xc4\x83 - 3,0 mln. ruble, inclusiv, culturi tehnice - 1015 mii ruble, cre\xc8\x99terea animalelor - 1515 mii ruble, cereale - 610 mii ruble, pomicultura - 147 mii ruble, legumicultura - 119 mii ruble, venitul net - 338 mii ruble. La R\xc3\xa2\xc8\x99cani se afl\xc4\x83 sediul colhozului \xe2\x80\x9eLenin\xe2\x80\x9d, gospod\xc4\x83ria dispunea de 69 tractoare, 19 combine, 24 autocamioane._NEWLINE_\xc3\x8en anii 1970 la R\xc3\xa2\xc8\x99cani func\xc8\x9bionau 2 \xc8\x99coli medii, o \xc8\x99coal\xc4\x83 de 8 ani, \xc8\x99coal\xc4\x83 de muzic\xc4\x83, \xc8\x99coal\xc4\x83 sportiv\xc4\x83, \xc8\x99coal\xc4\x83 de arte plastice, 5 cre\xc8\x99e gr\xc4\x83dini\xc8\x9be, un cinematograf, 4 case de cultur\xc4\x83, 2 cluburi, cas\xc4\x83 a pionierilor \xc8\x99i elevilor. \xc3\x8en domeniul medico-sanitar activau un spital raional cu 260 de paturi, spital fizioterapeutic cu 100 paturi, policlinic\xc4\x83, 4 puncte medicale. Sfera serviciilor \xc3\xaen anii 1970-80 era reprezentat\xc4\x83 de magazine, restaurant, 4 cafenele \xc8\x99i osp\xc4\x83t\xc4\x83rii, hotel etc._NEWLINE_La \xc3\xaenceputul anilor 90 \xc3\xae\xc8\x99i deschide u\xc8\x99ile Muzeul etnografic din localitate.\n_START_SECTION_\nDemografie\n_START_PARAGRAPH_\n\xc3\x8en anul 1997, popula\xc8\x9bia ora\xc8\x99ului a fost estimat\xc4\x83 la 17900 de cet\xc4\x83\xc8\x9beni _NEWLINE_Conform datelor recens\xc4\x83m\xc3\xa2ntului din anul 2004, popula\xc8\x9bia constituie 11104 de oameni, 47.46% fiind b\xc4\x83rba\xc8\x9bi iar 52.54% femei. Structura etnic\xc4\x83 a popula\xc8\x9biei ora\xc8\x99ului arat\xc4\x83 astfel: 55.36% - moldoveni/rom\xc3\xa2ni, 29.85% - ucraineni, 8.39% - ru\xc8\x99i, 0.17% - g\xc4\x83g\xc4\x83uzi, 0.28% - bulgari, 0.06% - evrei, 0.29% - polonezi, 5.06% - \xc8\x9bigani, 0.54% - alte etnii. _NEWLINE_\xc3\x8en Riscani au fost \xc3\xaenregistrate 3879 de gospod\xc4\x83rii casnice la recens\xc4\x83m\xc3\xa2ntul din anul 2004(4). Membrii acestor gospod\xc4\x83rii alc\xc4\x83tuiau 11104 de persoane, iar m\xc4\x83rimea medie a unei gospod\xc4\x83rii era de 2.9 persoane. Gospod\xc4\x83riile casnice erau distribuite, \xc3\xaen dependen\xc8\x9b\xc4\x83 de num\xc4\x83rul de persoane ce le alc\xc4\x83tuiesc, \xc3\xaen felul urm\xc4\x83tor: 18.41% - 1 persoan\xc4\x83, 27.02% - 2 persoane, 23.46% - 3 persoane, 19.70% - 4 persoane, 6.88% - 5 persoane, 2.96% - 6 persoane, 0.80% - 7 persoane, 0.49% - 8 persoane, 0.13% - 9 persoane, 0.15% - 10 \xc8\x99i mai multe persoane. \xc3\x8en gospod\xc4\x83riile cu 10 \xc8\x99i mai multe persoane locuiau \xc3\xaen total 69 de oameni.\n_START_SECTION_\nInfrastructur\xc4\x83\n_START_PARAGRAPH_\nLungimea total\xc4\x83 a drumurilor din localitate este de 101,4\xc2\xa0km, dintre care drumuri cu acoperire rigid\xc4\x83 constituie 27,8\xc2\xa0km. Ora\xc8\x99ul R\xc3\xa2\xc8\x99cani dispune de o sistem\xc4\x83 centralizat\xc4\x83 de aprovizionare cu ap\xc4\x83, cu lungimea apeductului de 43,5\xc2\xa0km. Popula\xc8\x9bia care este conectat\xc4\x83 la sistemul centralizat de aprovizionare cu ap\xc4\x83 constituie 31%. Sursa de ap\xc4\x83 \xc3\xaen sistemul de apeducte este format\xc4\x83 din 17 f\xc3\xa2nt\xc3\xa2ni arteziene. Restul popula\xc8\x9biei se alimenteaz\xc4\x83 din 300 f\xc3\xa2nt\xc3\xa2ni publice. Sistemul de canalizare se \xc3\xaentinde pe 21\xc2\xa0km. Popula\xc8\x9bia conectat\xc4\x83 la sistem constituie 16% sau aproape de 2_NEWLINE_ori mai pu\xc8\x9bin dec\xc3\xa2t cea conectat\xc4\x83 la apeduct. Recent ora\xc8\x99ul a fost gazificat \xc8\x99i are o rat\xc4\x83 de gazificare foarte \xc3\xaenalt\xc4\x83, peste 90%._NEWLINE_Sistemul de \xc3\xaenv\xc4\x83\xc8\x9b\xc4\x83m\xc3\xa2nt al ora\xc8\x99ului este format dintr-o \xc8\x99coal\xc4\x83 medie general\xc4\x83, dou\xc4\x83 licee, o \xc8\x99coal\xc4\x83 polivalent\xc4\x83 \xc8\x99i un colegiu agroindustrial. Sistemul de ocrotire a s\xc4\x83n\xc4\x83t\xc4\x83\xc8\x9bii este asigurat de un centru de medicin\xc4\x83 preventiv\xc4\x83, spitalul or\xc4\x83\xc8\x99enesc \xc8\x99i policlinic\xc4\x83. Pe l\xc3\xa2ng\xc4\x83 aceasta \xc3\xaen ora\xc8\x99 func\xc8\x9bioneaz\xc4\x83 6 farmacii. Ora\xc8\x99ul dispune de 2 biblioteci_NEWLINE_publice, o cas\xc4\x83 de cultur\xc4\x83, un muzeu \xc8\x99i un Palat al solemnit\xc4\x83\xc8\x9bilor familiale. De asemenea \xc3\xaen ora\xc8\x99 func\xc8\x9bioneaz\xc4\x83 o \xc8\x99coal\xc4\x83 sportiv\xc4\x83 \xc8\x99i una de arte.'